﻿ Introducere Revoluţia din decembrie 1989 a inaugurat şi pentru bisericile evanghe- lice din România un ciclu istoric mult aşteptat – acela al libertăţii de a înfăptui lucrarea lui Dumnezeu de proclamare a mântuirii prin Hristos şi de chemare a concetăţenilor noştri să-L cunoască pe Dumnezeu în biserică. Până atunci, lupta dusă de slujitorii conducători a fost, în mare măsură, una pentru supravieţuirea instituţională a Bisericii. Subliniem adjectivul „instituţională”, pentru că Biserica ar fi supravieţuit ori- cum datorită odrăslirii ei din Împărăţia lui Dumnezeu, a unirii ei cu Hristos şi a prezenţei Duhului Sfânt în ea, însă n-ar fi fost, poate, atât de vizibilă. Odată dobândită libertatea însă, paleta de posibilităţi pentru îndeplinirea misiunii Bisericii a câștigat o varietate, iar pe unii dintre slujitorii conducători i-a găsit nepregătiţi. Libertatea s-a dovedit şi pe acest plan a fi, aşa cum o descrie filosoful Andrei Pleşu, „virtutea cea 1 mai echivocă pe care o are omul”. În aceste condiţii, s-au conturat, în bisericile evanghelice române, mai multe paradigme de conducere eclezială, în funcţie de misiunea pe care şi-au asumat-o slujitorii acestor biserici. Unii dintre pastorii duhovniceşti s-au angajat în lupta cu vechiul duşman al poporului – imperialismul occidental –, care de această dată nu mai cotropea prin capitalism sălbatic şi opresiunea clasei dominatoare, ci prin practici şi doctrine nocive pentru greu încercata biserică locală. Alţii s-au consacrat idealului ctitoririi de edificii impunătoare pentru Mireasa lui Hristos, care putea acum, după aspre şi îndelungate prigoniri, să-și desfășoare activitatea în lăcaşuri de cult somptuoase. Pastorii din această cate- gorie s-au transformat curând în diriginţi de şantier şi strângători de fonduri, cărora nu le mai rămânea energie pentru slujirea Cuvântului, fiind adesea răpuşi de o nobilă oboseală. Alţi slujitori, mai conştienţi de misiunea mărturisitoare a Bisericii, s-au dedicat acestei misiuni, însă 1 Andrei Pleşu, „A treia zi a comunismului”, în Andrei Pleşu, Gabriel Liiceanu, Horia-Roman Patapievici, O idee care ne suceşte minţile, Bucureşti, Humanitas, 2014, p. 45. 910Conducerea bisericească în scrierile Noului Testament au optat pentru o soluţie individuală, devenind evanghelişti itineranţi. De bună seamă că o asemenea îndeletnicire era foarte necesară în acei ani de dezmeticire, când puţini dintre slujitorii amvoanelor erau şi ora- tori competenţi. Totuşi, fenomenul s-a amplificat treptat astfel încât, pe fondul unei atmosfere concurenţiale, numărul deplasărilor la eveni- mente evanghelistice a devenit o garanţie a competenţei şi un element de distincţie individuală pentru pastorii în cauză. În raport cu propriile biserici, aceștia au devenit, în cel mai bun caz, niște reprezentanţi noto- rii. Dar, în mod fundamental, coregrafia liturgică bazată pe prestaţia oratorilor iluştri şi a interpreţilor celebri de muzică creştină nu poate rămâne principala formă de viaţă spirituală a bisericii locale. Puţini au fost liderii ecleziali care şi-au acordat răgazul reflecţiei pentru a descoperi chipul biblic al slujirii conducătoare creştine. Or, dacă într-adevăr comunismul a fost „o idee care ne-a sucit minţile”, atunci efortul de reflecţie asupra problematicii conducerii bisericeşti este unul foarte necesar. Cartea de faţă este tocmai materializarea unui asemenea efort. În a doua jumătate a secolului al XIX-lea, teologul britanic Edwin Hatch afirma însă cu luciditate că prezervarea intactă a formelor primare de conducere bisericească ar fi fost atât imposi- bilă, cât şi inutilă. Fiecare epocă este diferită, de aceea este nevoie de expre sii diferite ale aceluiaşi adevăr. În consecinţă, obiectivul principal al demersului nostru ştiinţific este acela de a contura nu o paradigmă eclezi- astică definitivă, ci misiunea supremă a conducerii bisericeşti din perspectiva autorilor inspiraţi ai scrierilor Noului Testament. Chiar dacă misiunea ei fundamentală rămâne neschimbată peste veacuri, conducătorii creştini din veacul apostolic au găsit şi formele ecleziastice cele mai adecvate pentru îndeplinirea acestei misiuni. Din acest motiv, ne propunem şi identificarea unor structuri de conducere din epoca Noului Testament, cu oficiile aferente şi atribuţiile corespunzătoare acestora. Vom căuta să identificăm rolurile pe care şi le asumau conducătorii bisericilor din Noul Testament în lumina misiunii generale pe care o are slujirea conducătoare în iconomia planului dumnezeiesc. În cadrul dezba- terilor purtate de cercetători pe această temă, un loc aparte îl ocupă raporturile dintre oficii şi harisme în exercitarea autorităţii din Biserica primului secol, de aceea vom avea în vedere și această zonă a vieţii ecleziale. Nădăjduim ca în final, având temeiurile exegetice şi teologice necesare, să putem formula câteva sugestii practice utile pentru condu- cerea bisericilor evanghelice româneşti, în ciclul istoric pe care căderea Cortinei de Fier l-a deschis şi pe care integrarea României în Uniunea Europeană îl marchează ireversibil.